ভালবাসার ‘চিনেবাদাম’

রোম্যান্সের টাটকা বাতাস নিয়ে বড়পর্দায় আসছে নতুন বাংলা ছবি ‘চিনেবাদাম’। ছবিতে দেখা যাবে যশ দাশগুপ্ত ও এনা সাহার নতুন জুটিকে।ছবি পরিচালনার দায়িত্বে রয়েছেন ‘সোয়েটার’ খ্যাত পরিচালক শিলাদিত্য মৌলিক।সদ্যই প্রকাশ্যে এসেছে ‘চিনেবাদাম’-এর ট্রেলার।কিছুদিনের মধ্যেই ঘোষণা হবে ছবি মুক্তির দিনক্ষণ।

‘চিনেবাদাম’-এর গল্প মূলত একটি রোম্যান্টিক কমেডি হলেও আদপে সম্পর্কের গল্পই বলতে চেয়েছেন পরিচালক।সোশ্যাল সাইটের রমরমার যুগেও মানুষে মানুষে প্রতিনিয়তই বাড়ছে দুরত্ব,সম্পর্কের রাশ গুলো আলগা হচ্ছে একটু একটু করে।যার ফলে বাড়ছে একাকীত্ব।সেই কারণেই এই ছবির দুই মুখ্য চরিত্র ঋষভ(যশ) ও তাঁর গার্লফ্রেন্ড(এনা) মিলে এমন একটি অ্যাপ তৈরি করে যা মানুষের অনুভূতিগুলো প্রকাশ করতে সাহায্য করে।

একাকিত্ব দূর করবে এই অ্যাপ।আর সেই অ্যাপ তৈরির সময়ই তাঁদের জীবনেও ঘটতে শুরু করে নানা ঘটনা।এমন কিছু ঘটনা যা তাঁদের রোজকার বেঁচে থাকাটাই বদলে দেয়।জীবনে ওঠা পড়ার সেই কাহিনি নিয়েই এই ছবির গল্প।নিয়েই শিলাদিত্য মৌলিকের ছবি ‘চিনেবাদাম’।ছবির শ্যুটিং হয়েছে কাশ্মীরে ও কলকাতায়।