ভালোবাসার নতুন পাসওয়ার্ড ‘হৃৎপিণ্ড’

খুব সহজ সাদামাটা ভাষায় প্রেমের চিত্রনাট্য ‘সোয়েটার’ বুনে দর্শকদের যথেষ্ট প্রশংসা কুড়িয়েছিলেন পরিচালক শিলাদিত্য মৌলিক। এরপর ২০১৯ সালে ভালোবাসার নতুন পাসওয়ার্ড ‘হৃদপিন্ড’র কথা বলেছিলেন তিনি। কিন্তু মহামারীর কারণে তা অনেকটাই পিছিয়ে গিয়েছে। ‘হৃদপিন্ড’র প্রথম ঝলক প্রকাশ্যে আনতে তাই বছর তিনেক দেরি হয়ে গেল। মুক্তি পেল ছবির টিজার। প্রেম- ভালোবাসা, সম্পর্কের বিভিন্ন স্তর কে ‘হৃৎপিন্ড’র ধুকপুকানির গভীরতা মেপে দেখলেন পরিচালক শিলাদিত্য। সম্পর্কের সুতোই বাঁধা তিনটি মানুষের জীবন। ছবিতে অভিনয় করেছেন অর্পিতা চট্টোপাধ্যায়,সাহেব চট্টোপাধ্যায় ও প্রান্তিক বন্দ্যোপাধ্যায়। শিলাজিতের কথায় এটা ঠিক ত্রিকোণ প্রেমের সাদামাটা গল্প নয়। ‘হৃৎপিণ্ড’ ভালোবাসা এবং ভালো রাখার এক নতুন পাসওয়ার্ড। সায়েন্স কলেজের শিক্ষিকার চরিত্রে দেখা যাবে অর্পিতাকে। চরিত্রটির নাম আর্যা। যে দুর্ঘটনার কবলে সমস্ত স্মৃতিশক্তি হারিয়ে ফেলেন। পরবর্তীকালে যখন তিনি আবার সেই স্মৃতি শক্তি ফিরে পান সেখান থেকেই মোড় ঘুরে যায় চিত্রনাট্যের। টিজার দেখলে সেই ইঙ্গিতও কিছুটা পাওয়া যায়। শেষ অবধি কার জীবনের সাথী হয়ে থেকে যাবে আর্যা! ছবিটি মুক্তি পাবে আগামী ১৩ মে। এ মাসের ২৩ তারিখ মুক্তি পাবে ট্রেলার। ছবিটির সংগীত পরিচালনা করেছেন রনজয় ভট্টাচার্য। প্রসঙ্গত, টালিপাড়ায় একবার জোর গুঞ্জন উঠেছিল পরিচালক শিলাদিত্য মৌলিকের ছবিতে একসঙ্গে দেখা যাবে দুই তারকাকে। জুটি বাঁধতে চলেছেন প্রসেনজিৎ চট্টোপাধ্যায় ও ঋতুপর্ণা সেনগুপ্ত। কিন্তু পরে জানা যায় তা শুধুই গুঞ্জন। পরিচালক নিজেই জানিয়েছিলেন ‘বিষয়টি সম্পূর্ণ গুজব। এমন কোন কথাই হয়নি’। যশ দাশগুপ্ত এবং এনা সাহাকে নিয়ে শিলাদিত্য ‘চিনেবাদাম’ করেছিলেন।

পরিচালক শিলাদিত্য মৌলিক